text: Se hele spareplanen for Region Syddanmark her
  05 april 2016 kl. 06.57
  167,5 millioner kroner lyder facit på den spareplan, som et flertal i regionsrådet  for Region Syddanmark mandag aften blev enige om.
  - Det har ikke været en nem opgave at finde 167 millioner kroner. Vi ville ikke slække på behandlingen af patienterne, mens man godt kunne forvente en længere transport. Det har været en balance.
  Det sagde regionsrådformand, Stephanie Lose (V), da hun åbnede pressemødet i regionshuset i Vejle om forliget om besparelserne på sundhedsområdet.
  Jyske konsekvenser:
  Give mister sit sygehus og Fredericia må lukke skadeklinikken.
  Akutbilerne i Grindsted, Skærbæk og Haderslev bliver nedlagt.
  De nedlagte akutbiler afløses af ambulancer med paramedicinere.
  Fynske konsekvenser:
  Nyborg Sygehus og Middelfart Sygehus overlever, men Middelfart mister sin skadeklinik.
  Svendborg beholder sin fødeafdeling og akutafdeling.
  Rudkøbing beholder sin røntgenafdeling.
  Akutbilen i Faaborg nedlægges og erstattes af ambulancer med paramedicinere.
  Forliget betyder, at regionen skal spare 123 millioner kroner i 2016. 
  Den fulde besparelse på 167,5 millioner kroner falder først i 2017.
  36 af 41 politikere fra Venstre, Socialdemokraterne, Dansk Folkeparti, De Konservative, De Radikale og Liberal Alliance, står bag forliget.
  Spareplan skal endeligt vedtages  på regionsrådsmødet 25. april.
  